En 21-årig bilist fik sig onsdag aften en slem forskrækkelse, da han kørte ad Ny Nibevej i Aalborg.

Onsdag kørte en 21-årig mand ad Ny Nibevej i Aalborg og under gangbroen Vestervangsstien. Idet han kørte under en gangbroen, blev der kastet en ukendt genstand på omkring 10 centimeter ned fra gangbroen, som ramte bilens kofanger. Genstanden forårsagede kun mindre skade på bilen, og ingen personer kom til skade. Nordjyllands Politi rykkede straks ud med flere patruljer, men det lykkedes ikke at finde gerningsmanden, selvom en hundepatrulje på et tidspunkt fandt et friskt spor på en basket-bold i nærheden af gangbroen. Bolden er nu beslaglagt af politiet. Både føreren af bilen, der blev ramt, og en bagvedkørende personbil så den ukendte gerningsmand, der kastede genstanden fra gangbroen, men ingen af vidnerne så, at kasteren havde en basket-bold med sig. Vidnerne og føreren af den ramte bil har givet følgende signalement til politiet: Mand, lav højde, mørkt tøj og sort kasket. Eventuelle oplysninger kan gives til Nordjyllands Politi på 1-1-4. De kan på nuværende tidspunkt ikke afvise, at det kan have været et barn, der har kastet genstanden.